L'article 104. f de l'Estatut d'autonomia de Catalunya estableix que corresponen a la Generalitat els mitjans materials de l'Administració de justícia a Catalunya; aquesta competència inclou en tot cas la gestió, la liquidació i la recaptació de les taxes judicials que estableixi la Generalitat de Catalunya en l'àmbit de les seves competències sobre l'Administració de justícia.
Per la seva banda, l'article 203.5 de l'Estatut atribueix a la Generalitat la competència per establir, mitjançant una llei del Parlament, els seus tributs propis, sobre els quals té capacitat normativa.
L'article 16 de la Llei 5/2012, de 20 de març, de mesures fiscals, financeres i administratives i de creació de l'impost sobre les estades en establiments turístics, va crear, en l'àmbit territorial de Catalunya, la taxa per la prestació de serveis personals i materials en l'àmbit de l'Administració de justícia, i va afegir un nou títol, el III bis, al text refós de la Llei de taxes i preus públics de la Generalitat de Catalunya, aprovat pel Decret legislatiu 3/2008, de 25 de juny, en el capítol I del qual regulava la taxa esmentada.
De conformitat amb l'article 3 bis.1.6 del text refós de la Llei de taxes i preus públics de la Generalitat de Catalunya, en la redacció que en fa el Decret llei 1/2014, de 3 de juny, validat per la Resolució 721/X del Parlament de Catalunya, que va modificar el capítol I esmentat, els subjectes passius han d'autoliquidar la taxa d'acord amb el model oficial que s'estableixi i han d'ingressar l'import de la quota al Tresor de la Generalitat.
L'apartat 2 del mateix precepte afegeix que en els supòsits a què fa referència l'apartat 1 de l'article 3 bis.1.1, el document d'autoliquidació de la taxa, conforme al model oficial, degudament formalitzat i validat, s'ha de presentar d'acord amb el procediment i els terminis que s'estableixin reglamentàriament.
La disposició final primera del Decret llei 1/2014, de 3 de juny, a l'apartat 1, autoritza la persona titular del departament competent en matèria de justícia per dictar els actes i les disposicions reglamentàries de desplegament que es considerin necessaris; alhora, l'apartat 2 de la mateixa disposició final primera estableix que la persona titular del departament competent en matèria de justícia ha de regular el procediment i aprovar el model oficial d'autoliquidació de la taxa per la prestació de serveis personals i materials en l'àmbit de l'Administració de justícia, el fet imposable de la qual es manifesta mitjançant la realització dels actes a què fa referència l'apartat 1 de l'article 3 bis.1.1 esmentat, dins del termini de tres mesos a partir de l'entrada en vigor del Decret llei.
L'Ordre JUS/303/2014, de 13 d'octubre (DOGC núm. 6728, de 15.10.2014) va establir el procediment i els terminis d'autoliquidació de la taxa per la prestació de serveis personals i materials en l'àmbit de l'Administració de justícia en els supòsits a què fa referència l'apartat 1 de l'article 3 bis.1.1 esmentat.
D'ençà de l'entrada en vigor de l'Ordre JUS/303/2014, de 13 d'octubre, tanmateix, s'han produït canvis que aconsellen la seva modificació.
D'una banda, la Llei 42/2015, de 5 d'octubre, de reforma de la Llei 1/2000, de 7 de gener, d'enjudiciament civil, va imposar a tots els professionals de la justícia l'obligació d'utilitzar els sistemes telemàtics o electrònics existents a l'Administració de justícia per presentar escrits, iniciadors o no, i altres documents.
Al seu torn, la Llei 39/2015, d'1 d'octubre, del procediment administratiu comú de les administracions públiques, estableix el dret però també l'obligació de determinades persones de relacionar-se en tot cas a través de mitjans electrònics amb les administracions públiques.
Escau, per tant, modificar els articles 3 i 5 de l'Ordre JUS/303/2014, de 13 d'octubre, per tal com l'autoliquidació s'ha de practicar de forma telemàtica en tot cas, i derogar l'article 7 per tal com les notificacions s'han de fer per mitjans electrònics.
D'altra banda, raons d'ordre pràctic aconsellen revisar els terminis de presentació de l'autoliquidació de la taxa que estableix l'article 4, apartats 1 i 2, de l'Ordre JUS/303/2014, de 13 d'octubre, per establir i determinar una data de presentació i pagament de la taxa que sigui objectivable i determinable per part de l'Administració, de tal manera que la seva comprovació sigui exacta i real, garanteixi un posterior procediment de reclamació en cas d'impagament de la taxa i faci possible el control posterior per part de l'Administració, en els dos moments establerts legalment (primera o única instància i procés concursal i segona o superior instància del procediment principal).
Atès totes les consideracions exposades, aquesta Ordre s'ajusta als principis de necessitat, eficàcia, proporcionalitat, i als principis de seguretat jurídica, transparència i eficiència, que es recullen a l'article 129 de la Llei 39/2015, d'1 d'octubre, del procediment administratiu comú de les administracions públiques, com a principis de bona regulació.
Per tot això, de conformitat amb el que disposen l'article 12. d de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya; l'article 39.3 de la Llei 13/2008, del 5 de novembre, de la presidència de la Generalitat i del Govern, la disposició final primera del Decret llei 1/2014, de 3 de juny, pel qual es va modificar el text refós de la Llei de taxes i preus públics de la Generalitat de Catalunya, i d'acord amb el dictamen de la Comissió Jurídica Assessora,
Es modifica l'article 3 de l'Ordre JUS/303/2014, de 13 d'octubre, per la qual s'estableixen el procediment i els terminis d'autoliquidació de la taxa per la prestació de serveis personals i materials en l'àmbit de l'Administració de justícia en els supòsits a què fa referència l'apartat 1 de l'article 3 bis.1.1 del text refós de la Llei de taxes i preus públics de la Generalitat de Catalunya, aprovat pel Decret legislatiu 3/2008, de 25 de juny, que queda redactat de la manera següent:
"Obligació de practicar l'autoliquidació
"Els subjectes passius de la taxa, llevat dels supòsits d'exempcions objectives i subjectives que es detallen a l'apartat 1 i a les lletres a ), c ) i e ) de l'apartat 2 de l'article 3 bis.1.3 del text refós de la Llei de taxes i preus públics de la Generalitat de Catalunya, han de practicar l'autoliquidació dins els terminis i en la forma que determinen els articles 4 i 5 d'aquesta Ordre.
En els supòsits d'exempció de les lletres b ) i d ) de l'apartat 2 de l'article 3 bis.1.3 del text refós de la Llei de taxes i preus públics de la Generalitat de Catalunya, s'ha d'indicar aquesta circumstància quan es practiqui l'autoliquidació.
"Per a aquells tràmits que encara no s'hagin integrat al portal e-justícia.cat, l'autoliquidació de la taxa es farà de conformitat amb el que disposa la disposició transitòria primera."
Es modifica l'article 4 de l'Ordre JUS/303/2014, de 13 d'octubre, per la qual s'estableixen el procediment i els terminis d'autoliquidació de la taxa per la prestació de serveis personals i materials en l'àmbit de l'Administració de justícia en els supòsits a què fa referència l'apartat 1 de l'article 3 bis.1.1 del text refós de la Llei de taxes i preus públics de la Generalitat de Catalunya, aprovat pel Decret legislatiu 3/2008, de 25 de juny, que queda redactat de la manera següent:
"Terminis de presentació de l'autoliquidació
"4.1 En els supòsits a què fan referència les lletres a ) i b ) de l'article 1, la presentació de l'autoliquidació i el pagament de la taxa corresponent s'han de realitzar en el termini d'un mes, un cop hagin transcorregut 10 dies naturals des de la data de la recuperació per part de l'òrgan judicial de l'escrit iniciador del procediment o de l'incident.
"4.2 En el supòsit a què fa referència la lletra c ) de l'article 1, la presentació de l'autoliquidació i el pagament de la taxa corresponent s'han de realitzar en el termini d'un mes a comptar de l'endemà de la data en què s'ha recuperat el procediment en l'òrgan de segona o superior instància.
"4.3 El subjecte passiu ha de conservar, per si li fossin requerits posteriorment, el justificant de la pràctica de l'autoliquidació i del pagament, però no se'n requereix la presentació en suport paper davant l'òrgan judicial."
Es modifica l'article 5 de l'Ordre JUS/303/2014, de 13 d'octubre, per la qual s'estableixen el procediment i els terminis d'autoliquidació de la taxa per la prestació de serveis personals i materials en l'àmbit de l'Administració de justícia en els supòsits a què fa referència l'apartat 1 de l'article 3 bis.1.1 del text refós de la Llei de taxes i preus públics de la Generalitat de Catalunya, aprovat pel Decret legislatiu 3/2008, de 25 de juny, que queda redactat de la manera següent:
"Lloc de presentació de l'autoliquidació i ingrés de la taxa
"5.1 L'autoliquidació s'ha d'adreçar a la Secretaria de Relacions amb l'Administració de Justícia i s'ha de presentar exclusivament per mitjans telemàtics a través de la seu electrònica de la Generalitat de Catalunya, mitjançant el portal e-justicia.cat, llevat del que disposa la disposició transitòria segona.
"5.2 L'ingrés de l'autoliquidació s'ha d'efectuar en els terminis que estableix l'article 4, mitjançant l'entitat de dipòsit que actuï com a col·laboradora en la gestió recaptatòria, a través de la passarel·la de pagaments, ja sigui mitjançant targeta de crèdit o càrrec en compte, de la manera que es determini mitjançant una resolució."
Per a aquells tràmits que encara no s'hagin integrat al portal e-justícia.cat, l'autoliquidació de la taxa s'ha de fer conforme al model oficial publicat a la pàgina de la seu electrònica que determina la Generalitat de Catalunya.
Quan es produeixi la integració dels tràmits al portal e-justícia.cat, la Generalitat procurarà que aquest fet figuri també, a nivell informàtic, a la pàgina de la seu electrònica on es publiqui el model oficial d'autoliquidació.
Per a aquells tràmits que encara no s'hagin integrat al portal e-justícia.cat, l'autoliquidació de la taxa s'ha de fer a través dels portals tràmits Gencat.cat o Canal Empresa.
Es deroga l'article 7 de l'Ordre JUS/303/2014, de 13 d'octubre, per la qual s'estableixen el procediment i els terminis d'autoliquidació de la taxa per la prestació de serveis personals i materials en l'àmbit de l'Administració de justícia en els supòsits a què fa referència l'apartat 1 de l'article 3 bis.1.1 del text refós de la Llei de taxes i preus públics de la Generalitat de Catalunya, aprovat pel Decret legislatiu 3/2008, de 25 de juny.
Aquesta Ordre entra en vigor al cap de vint dies de la seva publicació al Diari Oficial de la Generalitat de Catalunya.
Barcelona, 11 de desembre de 2018